โครงการคนละครึ่ง ระยะที่ 3 มีผู้ลงทะเบียนแล้วกว่า 25 ล้านคน
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าของการลงทะเบียนรับสิทธิ์โครงการคนละครึ่ง ระยะที่ 3 ของประชาชน ที่เปิดให้ลงทะเบียนวานนี้ (14 มิ.ย. 64) เป็นวันแรก ตั้งแต่เวลา 06.00 น. ผ่านแอปพลิเคชันเป๋าตัง และเว็บไซต์ www.คนละครึ่ง.com ซึ่งข้อมูลการลงทะเบียนล่าสุด 11.00 น. ของวันนี้ (15 มิ.ย. 64) พบว่ามีประชาชนลงทะเบียนแล้วจำนวนกว่า 25 ล้านคน การเปิดลงทะเบียนจะมีต่อเนื่องทุกวัน ตั้งแต่เวลา 06.00 น.– 22.00 น. จนกว่าจะครบ 31 ล้านคน โดยผู้ลงทะเบียนจะต้องเป็นผู้มีสัญชาติไทยอายุ 18 ปีบริบูรณ์ขึ้นไปในวันลงทะเบียน มีบัตรประชาชนและไม่เป็นผู้มีบัตรสวัสดิการแห่งรัฐ หรือได้รับสิทธิ์โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ หรือไม่ใช้สิทธิ์โครงการยิ่งใช้ยิ่งได้ สำหรับผู้ที่เคยได้รับสิทธิ์โครงการคนละครึ่ง ระยะที่ 1 และ 2 จะต้องลงทะเบียนเข้าร่วมโครงการคนละครึ่ง ระยะที่ 3 ซึ่งสามารถลงทะเบียนผ่านแอปพลิเคชันเป๋าตัง หรือผ่าน www.คนละครึ่ง.com ส่วนผู้ที่ไม่เคยเข้าร่วมโครงการของรัฐสามารถลงทะเบียนผ่าน www.คนละครึ่ง.comโฆษกกระทรวงการคลัง ย้ำว่า ผู้ที่ได้รับสิทธิ์โครงการคนละครึ่ง ระยะที่ 3 จะได้รับ SMS ระบุข้อความ ลงทะเบียนสำเร็จ โปรดใช้สิทธิ์ ผ่านแอปฯ เป๋าตัง เริ่มวันที่ 1 กรกฎาคม 2564 จากนั้นขอให้ยืนยันตัวตนด้วยบัตรประชาชนกับธนาคารกรุงไทย ผ่านช่องทางใดช่องทางหนึ่ง หากที่ผ่านมาได้เคยยืนยันตัวตนด้วยบัตรประชาชนไว้แล้วไม่ต้องยืนยันตัวตนอีก ทั้งนี้จะสามารถใช้จ่ายกับร้านค้าที่ติดตั้งแอปพลิเคชันถุงเงิน ที่เข้าร่วมโครงการได้ ตั้งแต่วันที่ 1 กรกฎาคม จนถึงวันที่ 31 ธันวาคม 2564 ในเวลา 6.00 น. - 23.00 น.สำหรับการลงทะเบียนร้านค้าคนละครึ่ง ระยะที่ 3 มีผู้ประกอบการร้านค้าใหม่ลงทะเบียนเข้าร่วมโครงการในวันแรกแล้วกว่า 40,049 ราย ร้านค้าเดิมที่เคยเข้าร่วมโครงการคนละครึ่ง ระยะที่ 1 และ 2 คาดว่าจะยืนยันเข้าร่วมโครงการครั้งนี้จำนวน 1.2 ล้านราย